

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

KLASA: 810-01/14-01/05

URBROJ: 2186/12-02/02-14-1

Ivanec, 18. prosinca 2014.

Na temelju članka 28. stavak 1. Zakona o zaštiti i spašavanju („Narodne novine“ br. 174/04, 79/07, 38/09 i 127/10) i članka 35. Statuta Grada Ivanca („Službeni vjesnik Varaždinske županije“ br. 21/09, 12/13 i 23/13 – pročišćeni tekst), Gradsko vijeće Grada Ivanca na 12. sjednici, održanoj 18. prosinca 2014. godine, donosi

**ANALIZU STANJA**

**sustava zaštite i spašavanja na području Grada Ivanca za 2014. godinu**

**UVOD**

Sustav zaštite i spašavanja je oblik pripremanja i sudjelovanja sudionika zaštite i spašavanja u reagiranju na katastrofe i velike nesreće, te ustrojavanja, pripremanja i sudjelovanja operativnih snaga zaštite i spašavanja u prevenciji, reagiranju na katastrofe i otklanjanju mogućih posljedica katastrofa.

Grad Ivanec, u okviru svojih prava i obveza utvrđenih Ustavom i zakonom, uređuje, planira, organizira, financira i provodi zaštitu i spašavanje.

Člankom 28. Zakona o zaštiti i spašavanju („Narodne novine“ broj 174/04, 79/07, 38/09, 127/10) definirano je da predstavnička tijela jedinica lokalne i područne (regionalne) samouprave najmanje jednom godišnje, ili pri donošenju proračuna, razmatraju i analiziraju stanje sustava zaštite i spašavanja, donose smjernice za organizaciju i razvoj istog na svom području, utvrđuju izvore i način financiranja te obavljaju i druge poslove zaštite i spašavanja utvrđene zakonom.

1. **STANJE PO VAŽNIJIM SASTAVNICAMA SUSTAVA ZAŠTITE I SPAŠAVANJA**
   1. **Stožer zaštite i spašavanja**

Stožer zaštite i spašavanja je stručno, operativno i koordinativno tijelo koje pruža stručnu pomoć i priprema akcije zaštite i spašavanja. Osniva se za upravljanje i usklađivanje aktivnosti operativnih snaga i ukupnih ljudskih i materijalnih resursa zajednice u slučaju neposredne prijetnje, katastrofe i veće nesreće s ciljem sprečavanja, ublažavanja i otklanjanja posljedica katastrofe i veće nesreće na području Grada Ivanca.

Dana 4. travna 2014. godine izvršeno je osposobljavanje Stožera zaštite i spašavanja, Zapovjedništva civilne zaštite i Vatrogasnog zapovjedništva.

Osposobljavanje je provedeno temeljem Programa osposobljavanja kojeg je donio ravnatelj Državne uprave za zaštitu i spašavanje, a osposobljavanje su proveli djelatnici Područnog ureda za zaštitu i spašavanje Varaždin, Zdravko Vrbanić, Zoran Happ i Josip Hrženjak, te Ana Marija Bunić iz Društva Crvenog križa Varaždinske županije.   
U sklopu osposobljavanja provedena je simulacijska vježba na temu djelovanja u slučaju poplave.

U 2014. godini potreba za sazivanjem Stožera zaštite i spašavanja ukazala se 4 puta.

* Dana 11. veljače, 14. kolovoza, 10. rujna i 22. listopada 2014. godine temeljem Obavijesti Hrvatskih voda - Centra obrane od poplava Sektora A o uspostavi pripremnog stanja obrane od poplava na branjenom području 20, članovi Stožera zaštite i spašavanja i zapovjednici, odnosno odgovorne osobe u operativnim snagama obaviješteni su i konzultirani o prijetnji poplave uslijed izlijevanja rijeke Bednje i bujičnih vodotoka na području Grada Ivanca. Temeljem praćenja vodostaja rijeke Bednje kod mosta u Jerovcu (Kuljevčica) i Ivanečkoj željeznici, dojava građana i preporuka Rukovoditelja obrane od poplava Sektora A angažirane su operativne snage - vatrogasci na preventivnim aktivnostima i ispumpavanjima vode iz građevinskih objekata.

Kontakt podaci (adrese, iksni i mobilni telefonski brojevi) kontinuirano se ažuriraju u Planskim dokumentima.

* 1. **Zapovjedništvo civilne zaštite**

Zapovjedništvo civilne zaštite Grada Ivanca zapovijeda snagama i sredstvima civilne zaštite Grada Ivanca u slučaju neposredne prijetnje, katastrofe i velike nesreće.

Zapovjedništvo civilne zaštite mobilizira se i poziva sukladno operativnom planu civilne zaštite, na prijedlog zapovjednika i po nalogu gradonačelnika.

* 1. **Postrojba civilne zaštite i povjerenici civilne zaštite**

Odlukom o osnivanju Tima civilne zaštite opće namjene Grada Ivanca, Klasa: 810-01/09-01/5, Urbroj: 2186/012-09-1, od 13.listopada 2009. osnovan je Tim civilne zaštite Grada Ivanca kao potpora za provođenje mjera zaštite i spašavanja , kojih su nositelji operativne snage zaštite i spašavanja, koje se u okviru redovne djelatnosti bave zaštitom i spašavanjem te za provođenje mjera civilne zaštite.

Tim broji 51 pripadnika. Tim se sastoji od zapovjednika, zamjenika zapovjednika, bolničara i 3 skupine obveznika. Svaka skupina se sastoji od zapovjednika skupine i 3 ekipe.

Svaka ekipa broji od 5 obveznika.

Tim se mobilizira, poziva i aktivira za provođenje mjera i postupaka u cilju sprječavanja nastanka te ublažavanja i uklanjanja posljedica katastrofe ili velike nesreće.

Postrojba civilne zaštite opće namjene nije prošla osposobljavanje.

Odlukom gradonačelnika Grada Ivanca o imenovanju povjerenika i zamjenika povjerenika civilne zaštite na području Grada Ivanca od 20. kolovoza 2014.godine imenovani su povjerenici i njihovi zamjenici za svih 30 mjesnih odbora na području Grada Ivanca.

Za postrojbu civilne zaštite opće namjene i povjerenike civilne zaštite i njihove zamjenike nije provedeno osposobljavanje.

1. **VATROGASTVO**

* Kadrovska popunjenost

Postrojbe DVD-a Vatrogasne zajednice Grada Ivanca raspolažu sa 103 operativna vatrogasaca koji posjeduju važeće liječničko uvjerenje.

* Osnovna oprema za djelovanje u slučaju velikih nesreća i katastrofa

5 navalnih vozila, 2 Auto cisterne,1 malo tehničko vozilo, 4 kombi vozila, 1šumsko vozilo, 1 zapovjedno vozilo i 1 auto ljestve, hidraulički alat za spašavanje, 4 el. potopne muljne pumpe, 4 motorne vatrogasne pumpe, 1 manja prijenosna motorna pumpa za vodu, cca 396 tlačnih vatrogasnih cijevi, 54 usisne vatrogasne cijevi, dio opreme za spašavanje iz dubina i visina sa nosilima.

* Način uzbunjivanja

Vatrogasne postrojbe dobrovoljnih vatrogasnih društva s područja Vatrogasne zajednice Grada Ivanca prilikom intervencija (požarnih, tehničkih, akcidenata...) uzbunjuju se preko vatrogasnog operativnog centra Javne vatrogasne postrojbe Grada Varaždina.

Uzbunjuju se preko sirene i SMS porukama. Sirene se uključuju u vatrogasnom obavještajnom centru Javne vatrogasne postrojbe Grada Varaždina

U 2014 godini dobrovoljna vatrogasna društva s područja Vatrogasne zajednice Grada Ivanca imale su slijedeće značajnije aktivnosti :

U izvještajnom razdoblju od 01. 01. 2014. do 30. 11. 2014. godine na području Vatrogasne zajednice Grada Ivanca zabilježeno je 59 intervencija dobrovoljnih vatrogasnih društva po pozivu.

Zabilježeno je i 50 tak intervencija preventivnog i uslužnog karaktera (ispumpavanje bunara, kontrolirana spaljivanja, piljenje granja, rušenje drveća, dežurstva i sl).

Prema vrsti intervencija možemo reći da prevladavaju intervencije tehničkog karaktera i to: 47 tehničke intervencije u koje spadaju većim djelom ispumpavanja vode iz privatnih objekata i poslovnih prostora, skidanja ledenih siga sa krovova koje su prijetile prolaznicima, dvije veće intervencije izgradnje zečjih nasipa koje su izvedene u suradnji sa Stožerom zaštite i spašavanja Grada Ivanca, te rušenje ili uklanjanje drveća koje je pod teškim snjegom ili uslijed nevremena prijetilo padom na stambene objekte. U navedenom razdoblju odrađeno je 13 požarnih intervencija.

Sve intervencije odrađene su od strane dobrovoljnih vatrogasnih društva s područja Zajednice profesionalno i brzo, a u nekoliko navrata prilikom poplava, dobrovoljna vatrogasna društva Vatrogasne zajednice Grada Ivanca sudjelovali su u ispomoći u susjednoj Općini Maruševec. Također je dio vatrogasaca sa opremom i vozilima sudjelovao u ispomoći u Gunji i Novoj Gradiški, što je ukupno trajalo 6 smjena po 14 dana.

U 2014. godini Dobrovoljna Vatrogasna društva Grada Ivanca uz redovne intervencije intervenirala su u dva navrata 2014. godine u naselju Kuljevčici i Stažnjevcu.

Za vrijeme poplava u Kuljevčici (12.02.2014.) angažirana su 2 dobrovoljna vatrogasna društva sa 10 vatrogasaca radi preventivne izgradnje nasipa.

Dana 14.08. 2014 . godine izvršeno je 5 intervencija ispumpavanja vode na području samog grada Ivanca (naselja), prilikom čega je bilo angažirano 10 vatrogasaca sa tri vozila i pumpama.

Dana 22.10.2014.godine izvršena je 1 intervencija ispumpavanja vode na području Grada Ivanca, angažirano je 8 vatrogasaca s vozilom i pumpama.

Podjela intervencija i raspoređeni broj intervencija prikazan je u dijagramima na Slici 1. i Slici 2.

Slika 1.: Dijagram-Podjela intervencija po vrstama za 2014.

Slika 2. Dijagram-Raspoređeni broj intervencija po pozivu do 30.11.2014.

* 1. **Procjena ugroženosti i plan zaštite od požara**

Vatrogasna zajednica osnovana za područje Grada Ivanca koje obuhvaća 29 naselja, ima u svom sastavu sedam dobrovoljnih vatrogasnih društava: Ivanec, Radovan, Salinovec, Margečan, Gačice, Bedenec, i Industrijski DVD Ivančica d.d.

U svrhu postizanja što učinkovitije protupožarne zaštite pučanstva i materijalnih dobara prema Procjeni ugroženosti Grad je podijeljen u dva područja odgovornosti gdje su DVD Ivanec i DVD Radovan određeni za središnja društva.

Središnja vatrogasna društva u Vatrogasnoj zajednici grada Ivanca direktno su povezana sa operativnim dežurstvom Javne vatrogasne postrojbe Grada Varaždina i od tamo se uzbunjuju. Prema potrebi, ostala društva iz zajednice uzbunjuju se također putem vatrogasnog obavještajnog centra Javne vatrogasne postrojbe Grada Varaždina sirenom ili SMS porukama.

Vatrogasne postrojbe s područja grada Ivanca spremne su intervenirati sa svim raspoloživim snagama u ljudstvu i tehnici.

Uvođenjem SMS uzbunjivanja prilikom manjih intervencija (ispumpavanja vode, manjih požara otvorenog prostora i lakših tehničkih intervencija nije potrebno oglašavati uzbunu preko sirene).

1. **UDRUGE GRAĐANA OD ZNAČAJA ZA ZAŠTITU I SPAŠAVANJE**
   1. **Gradsko društvo crvenog križa Ivanec**

* Kadrovska popunjenost

2 stalno zaposlene osobe (1 osoba u Povjerenstvu za zaštitu i spašavanje u Gradu Ivancu)

* Osnovna oprema za djelovanje u slučaju velikih nesreća i katastrofa

Na razini ranijih godina (8 torbica prve pomoći; nešto sanitetskog materijala;10 deka)

* Aktivnosti GDCK Ivanec u 2014. godini

Sudjelovanje u osposobljavanju (provedenom od strane Grada Ivanca, travanj mjesec 2014. godine; 2 zaposlenika Gradskog društva crvenog križa Ivanec

* 1. **Hrvatska gorska služba spašavanja – Stanica Varaždin**

Redovita služba zaštite i spašavanja specijalizirana za spašavanje i pružanje prve pomoći u planinama, stijenama, speleološkim objektima, i drugim nepristupačnim mjestima kada pri spašavanju treba primijeniti posebno stručno znanje i upotrijebiti opremu za spašavanje u planinama. Obučena za planiranje i vođenje akcije traganja i spašavanja za nestalim ili izgubljenim osobama.

HGSS Stanica Varaždin raspolaže sa 20 članova koji su osposobljeni za provođenje gore navedenih zadaća.

HGSS Stanica Varaždin raspolaže specijalističkom osobnom i skupnom opremom navedenoj

u Tablici 1.

Tablica 1. Pregled osnovne opreme za djelovanje u slučaju velikih nesreća i katastrofa

|  |  |  |
| --- | --- | --- |
| R.BR. | OPREMA | KOLIČINA/KOM. |
| 1. | Pojasevi - 8 kompleta | 8 kompleta |
| 2. | Vitlo za uže | 1 |
| 3. | Radioveza Motorolla – 5 kom | 5 komada |
| 4. | Službeno vozilo kombi Renault Trafic putnički | 1 |
| 5. | Službeno osobno vozilo, Škoda roomster | 1 |
| 6. | Vakuum madrac | - |
| 7. | Udlage za imobilizaciju | 3 kompleta |
| 8. | Sanitetski pribor, zavojni | - |
| 9. | Pas za potrage i spašavanje iz ruševina | - |
| 10. | Čamac, aluminijski s prikolicom i motorom, 1 kom | - |
| 11. | AED prijenosni defibrilator, | 1 |

U 2014 godini Hrvatska gorska služba - stanica Varaždin imala je slijedeće značajnije aktivnosti :

* 7 dežurstva na planinskim i sportskim aktivnostima
* sudjelovanje na međunarodnom tečaju spašavanja iz ruševina
* sudjelovanje na međunarodnom tečaju spasilačkih pasa
  1. Ostale udruge građana od značaja za zaštitu i spašavanja:

- **Lovačko društvo „Jelen“ Ivanec**

**- Lovačko društvo „Zec“ Margečan**

**- Športsko ribolovno društvo Ivanec**

**- Hrvatsko planinarsko društvo „Ivančica“ Ivanec**

**- Planinarski klub Ivanec**

**- Speleološka udruga „Kraševski zviri“ Ivanec**

Lovačka udruga „Jelen“ Ivanec, Lovačko društvo „Zec Margečan“, Športsko ribolovno društvo Ivanec, Hrvatsko planinarsko društvo „Ivančica“ Ivanec, Speleološka udruga „Kraševski zviri“ Ivanec i Planinarski klub angažiraju se sukladno Planu zaštite i spašavanja Grada Ivanca a temeljem razrađenih mjera zaštite i spašavanja.

1. **SKLONIŠTA**

Obveza jedinice lokalne samouprave temeljem Zakona o zaštiti i spašavanju je da osigura uvjete za premještanje, zbrinjavanje, sklanjanje i druge aktivnosti i mjere u zaštiti i spašavanju ljudi, imovine i okoliša.

Grad Ivanec raspolaže s 1 skloništem osnovne zaštite kapaciteta 95 sklonišnih mjesta.

Imenovana je osoba - voditelj skloništa u Gradu Ivancu.

1. **ZAKLJUČAK**

Analizirajući utvrđene organizirane snage zaštite i spašavanja procjenjuje se da je neophodan daljnji razvoj i unapređenje mogućnosti djelovanja svih subjekata zaštite i spašavanja, uz osiguravanje sredstva za njihovo opremanje sukladno procjeni ugroženosti i planovima zaštite i spašavanja, te razvojnim programima.

Unapređenje sposobnosti pojedinih službi i tijela za sudjelovanje u aktivnostima zaštite i spašavanja ljudi i materijalnih dobara detaljnije je naznačeno u Smjernicama za organizaciju i razvoj sustava zaštite i spašavanja na području grada Ivanca u 2015. godini.

Ova Analiza stanja o stanju sustava zaštite i spašavanja objaviti će se u Službenom vjesniku Varaždinske županije.

PREDSJEDNIK GRADSKOG

VIJEĆA GRADA IVANCA:

Edo Rajh, dipl.oec.